भाजपचे हिंदुत्व बेगडी, उद्ध‌व ठाकरे यांची कोल्हापुरात बोचरी टीका

Mahaenews A link to your homepage with your site title as anchor text
कोल्हापूर | ‘हिंदुहृदयसम्राट म्हटल्यावर लोकांसमोर एकच नाव येते, ते म्हणजे शिवसेनाप्रमुख बाळासाहेब ठाकरे. हिंदू अडचणीत असताना कोणतीही पर्वा न करता मदतीला जाणारे हिंदुहृदयसम्राट म्हणून बाळासाहेबांची ओळख कायम आहे. मात्र, भारतीय जनता पक्षाने या देशात एक बनावट हिंदुहृदयसम्राट बनविण्याचा प्रयत्न केला. लोकांनी या नकली हिंदुहृदयसम्राटाला साफ झिडकारले. मुळात भाजपचा भगवा हा खरा भगवा नाही; तसेच त्यांचे हिंदुत्वही बेगडी आहे. त्यांच्या नकली हिंदुत्वाचा बुरखा फाडायला हवा,’ असा घणाघाती हल्ला शिवसेनापक्षप्रमुख व मुख्यमंत्री उद्धव ठाकरे यांनी भाजपवर रविवारी केला.

मुख्यमंत्री ठाकरे यांनी रविवारी कोल्हापूर उत्तर विधानसभा मतदारसंघाच्या पोटनिवडणुकीतील महाविकास आघाडीच्या उमेदवार काँग्रेसच्या जयश्री जाधव यांचा प्रचार करताना जनतेला ऑनलाइन संबोधित केले. ‘राजर्षी शाहू आणि प्रबोधनकार ठाकरे यांच्यापासून कोल्हापूरशी सुरू असलेली नाळ ठाकरे घराण्याने जपली आहे. शिवसेनेने कधीच हिंदुत्व सोडलेले नाही. शिवसेनेने कधी झेंडा आणि रंग बदलला नाही; उलट भाजपनेच शिवसेनेचे हिंदुत्व सोडले. भाजप म्हणजे हिंदुत्व नाही. कोल्हापूर उत्तर विधानसभा पोटनिवडणुकीत शिवसेना-काँग्रेसलाच मतदान करतील. महाविकास आघाडी लेचीपेची नाही. महाविकास आघाडीतील तिन्ही पक्षातील नेते, कार्यकर्ते मराठी मातेची लेकरे आहेत. कोल्हापुरातील कट्टर शिवसैनिक काँग्रेसबरोबर राहतील. हिंदुत्वाचा ठसा पुसू दिला जाणार नाही’, असे ते म्हणाले.

‘२०१४ची निवडणूक भाजप-शिवसेना वेगवेगळे लढूनही शिवसेनेला ६९ हजार, तर भाजपला ४५ हजार मते मिळाली होती. मग २०१९च्या निवडणुकीत शिवसेना-भाजप युती असताना दोन्ही पक्षाची मिळून शिवसेनेला एक लाखापुढे मते का पडली नाहीत,’ असा प्रश्नही त्यांनी भाजपला केला. ‘तुम्ही छुपी मते विरोधकांकडे वळवलीत. आम्ही समोरून वार करतो, मागून वार करत नाही,’ असे ते म्हणाले.

‘सरपंच कोण, पंतप्रधान कोण कळत नाही’

ठाकरे यांनी भाषणात पंतप्रधान मोदी यांच्यावरही टीकास्त्र सोडले. ‘भाजपकडून पंतप्रधानपदासापासून ते सरपंचपदासाठी एकच फोटो वापरला जातोय, त्यामुळे सरपंच कोण आणि पंतप्रधान कोण हेच समजत नाही. देवेंद्र फडणवीस यांनी कोल्हापूरच्या सभेत वाढती महागाई, पेट्रोल-डिझेलची दरवाढ, गॅसच्या किमतींविषयी बोलायला हवे होते. रेशन फुकट दिले म्हणून भाजपवाले डंका पिटतात; पण गॅसचा दर सामान्यांच्या आवाक्यात आहे का? हे किती दिवस चालणार’, असे सवाल त्यांनी केले.

‘आमचा भगवा शिवरायांचा’

‘आमचा भगवा छत्रपती शिवाजी महाराज आणि साधू, संतांचा भगवा आहे. बेळगावमध्ये मराठी भाषिकांवर कानडी सरकाकडून अत्याचार होतात, शिवरायांचा भगवा खाली उतरवून नकली भगवा चढवला गेला तेव्हा भाजपवाले कुठे होते? भाजपचे प्रदेशाध्यक्ष चंद्रकांत पाटील कर्नाटकात जाऊन ‘जन्म घ्यावा तर कर्नाटकात’ या आशयचे कानडी गीत गातात, भाजपने अशी धेंडे पालकमंत्री म्हणून कोल्हापूरवर लादली होती,’ असा टोला ठाकरे यांनी रविवारी लगाविला.

फलकांवर अटलजी, अडवाणी कुठे?’

विरोधी पक्षनेते देवेंद्र फडणवीस यांनी कोल्हापुरात बोलताना शिवसेनेच्या फलकावर शिवसेनाप्रमुख बाळासाहेब ठाकरे यांच्या फोटोसोबत सोनिया गांधी यांचा फोटो असतो, अशी टीका केली होती. त्यावर मुख्यमंत्री म्हणाले, ‘यापूर्वी आम्ही अटलबिहारी वाजपेयी, लालकृष्ण अडवाणी यांचे फोटो लावायचो. आता महाविकास आघाडी आहे. मात्र, भाजपच्या फलकावर अटलजी, अडवाणी यांचे फोटो दिसत नाहीत. शिवसेनाप्रमुख बाळासाहेब ठाकरे यांच्या खोलीत दिलेले वचन अमित शहा यांनी का मोडले’, असा सवालही त्यांनी केला.

‘पांडुरंगांपाठोपाठ अंबाबाईचा आशीर्वाद’

कोल्हापूर : ‘राजकारणात ‘पॉलिटिकल अॅरिथमेटिक’ चालत नाही. ‘पॉलिटिकल केमिस्ट्री’ चालते, ती आमच्या बाजूला आहे. त्यामुळे पंढरपूरच्या पोटनिवडणुकीत पांडुरंग पावला; आता अंबाबाई निश्चितच पावेल,’ असा विश्वास माजी मुख्यमंत्री व विरोधी पक्षनेते देवेंद्र फडणवीस यांनी व्यक्त केला. भोंगा वाजवल्यावर राग येत नाही, मग हनुमान चालिसा म्हटल्यावर राग कशाला येतो, असा सवालही त्यांनी केला.

प्रचार संपला; मंगळवारी मतदान

कोल्हापूर उत्तर विधानसभा पोटनिवडणुकीच्या प्रचाराच्या शेवटच्या टप्प्यात महाविकास आघाडीचे मंत्री, नेते आणि भाजपचे राज्यपातळीवरील बहुसंख्य नेत्यांची फौजच कोल्हापुरात दाखल झाली होती. त्यामुळे निवडणूक चुरशीच्या टप्प्यावर पोहोचली आहे. या मतदारसंघासाठी मंगळवारी मतदान होणार असून, रविवारी प्रचार संपला. मतमोजणी १६ एप्रिल रोजी होणार आहे.